Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 395/14/7712	Svidník, 10.3.2015
EEČ : 2-60-11-2015

U Z N E S E N I E

Trestná vec:	obvinený XXXXX 
Zločin:	Vydieranie podľa § 189 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
že dňa 19.06.2014 v doobedňajších hodinách v lesoparku zv. "Pod letiskom" nad mestom XXXXX pod hrozbou bitky a ublíženia na zdraví donútil maloletého Erika P., nar. 25.01.2001 odcudziť mobilný telefón zn. Samsung S3 Mini čiernej farby, IMEI 359532050550291 patriaci maloletému Dávidovi B., nar. 13.10.2001, čo maloletý XXXXX P. pre obavu z uskutočnenia vyhrážok vykonal a odcudzený mobillný telefón mu odovzdal, čím bola maloletému Dávidovi B. spôsobená škoda vo výške 290,- eur, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením Okresného riaditeľstva PZ, odboru kriminálnej polície vo Svidníku ČVS: ORP-155/VYS-SK-2014 zo dňa 21.11.2014 bolo podľa § 206 ods. 1 Tr. por. vznesené obvinenie ml. XXXXX pre skutok kvalifikovaný ako zločin vydierania podľa § 189 ods. 1, ods. 2 písm. b/ Tr. zák., ktorého sa menovaný mal dopustiť na skutkovom základe uvádzanom vo výrokovej časti. 
	V priebehu prípravného konania bol okrem iného vyžiadaný znalecký posudok na vyšetrenie duševného stavu obvineného, pričom z podaného posudku súdnych znalcov z odboru zdravotníctva a farmácie odvetvia psychiatrie XXXXX a XXXXX vyplýva, že obvinený v čase spáchania skutku trpel a aj v súčasnosti trpí duševnou poruchou trvalého charakteru a to stredným stupňom duševnej zaostalosti s poruchami správania, následkom čoho mal v čase spáchania skutku čiastočne, nepodstatným spôsobom zníženú rozpoznávaciu schopnosť a podstatným spôsobom znížené ovládacie schopnosti, v dôsledku čoho nebol schopný svoje konanie ovládať a je schopný, po primeranom vysvetlení, chápať zmysel trestného stíhania iba čiastočne. 
	Podľa ustanovenia § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Nakoľko v danom prípade bolo zistené, že obvinený v čase spáchania činu pre duševnú poruchu nebol schopný svoje konanie ovládať, boli splnené zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Ernest Hošík
prokurátor